Swaargewig keer op 50 terug as middelgewig | Netwerk24
Chris Byrd koggel Evander Holyfield tydens hulle geveg in 2002 in Atlantic City. Foto: Getty Images
Hy was al die swaargewigbokskampioen van die wêreld en nou wil die 50-jarige Chris Byrd na die kryt terugkeer om 'n middelgewigkampioen te word.
"My linkerbeen het in 'n stadium só gepyn, ek wou dit afsny," het Byrd hierdie week aan World Boxing News vertel.
Volgens die Amerikaner het sy probleme jare gelede begin toe hy vir geld begin boks het.
"Niemand wou teen my in die middelgewig-afdeling boks nie, toe eet ek tot ek 'n swaargewig was," het hy vertel.
As swaargewig het Byrd die Wêreldboksorganisasie en die Internasionale Boksfederasie se titels gewen.
Hy het eindelik 41 gevegte gewen, vyf verloor en een keer gelykop geboks.
Onder die bekende boksers met wie hy afgereken het tel Evander Holyfield, Vitali Klitschko, Jameel McCline en David Tua.
Die vier manne wat daarin kon slaag om hom te klop, was Wladimir Klitschko (twee keer), Alexander Povetkin, Ike Ibeabuchi en Shaun George.
Hy het gelykop teen die berugte Poolse breker Andrew Golota geboks.
Volgens Byrd het hy drie jaar gelede, toe sy dogter besluit het om te trou, sy eetgewoontes drasties verander omdat hy haar die kerk wou inlei sonder om op 'n kierie te leun.
Só lyk die 50-jarige Chris Byrd deesdae. Foto: Facebook
Hy het opgehou om graan en suiker en suiwelprodukte te eet en streng vegetaries geword.
Hy het ook daggaprodukte, soos olies, begin gebruik.
En nou voel hy weer jare jonger en hy is vasbeslote om – as middelgewig – 'n terugkeer tot die bokskryt te maak. –Sportredaksie